Komisjoni direktiiv 2003/2/EÜ,

6. jaanuar 2003,

arseeni turustamise ja kasutamise piirangute kohta (nõukogu direktiivi 76/769/EMÜ kümnes kohandamine tehnika arenguga)

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 1976. aasta direktiivi 76/769/EMÜ ohtlike ainete ja valmististe turustamise ja kasutamise piiramist käsitlevate liikmesriikide õigus- ja haldusnormide ühtlustamise kohta, [1] viimati muudetud komisjoni direktiiviga 2002/62/EÜ, [2] eriti selle artikli 2 punkti a, kehtestatud nõukogu direktiiviga 89/678/EMÜ, [3]

ning arvestades järgmist:

(1) Nõukogu direktiivis 89/677/EMÜ, [4] millega kaheksandat korda muudetakse direktiivi 76/769/EMÜ, kehtestatakse arseeni turustamisele ja kasutamisele teatavad piirangud.

(2) Riskianalüüs ning hinnang täiendavate piirangute eelistele ja puudustele teatavates puidukaitseainetes kasutatava arseeni puhul [5] viidi läbi arseeni puidukaitseainete koostisosana kasutamist käsitleva ühenduse õiguse läbivaatamise raames pärast Austria, Soome ja Rootsi ühinemist Euroopa Liiduga 1995. aastal.

(3) Riskianalüüs edastati toksilisuse, ökotoksilisuse ja keskkonna teaduskomiteele (CSTEE) vastastikuseks eksperdihinnanguks [6] ning CSTEE otsustas, et põhiriskid on täpselt piiritletud. Kõnealused riskid hõlmavad vaske, kroomi ja arseeni (CCA) sisaldavate puidukaitseainetega töödeldud puidu realiseerimisest tulenevat ohtu inimeste tervisele ja eriti CCA-töödeldud puidu mänguväljakutel kasutamisest tulenevat ohtu laste tervisele. Teatavates mereakvatooriumides tuvastati ka oht veekeskkonnale.

(4) Lisaks soovitas CSTEE, et silmas pidades tõsist lünka teadmistes arseeniga töödeldud puidu kohta prügilates, oleks soovitatav käituda ettevaatlikult ja piirata arseenipõhiste puidukaitseainete kasutamist ainult nende olukordadeni, kus see on hädavajalik.

(5) Edasisel kaalutlemisel arseeni mõju kohta tervisele [7] jõudis CSTEE järeldusele, et aine on nii genotoksiline kui ka tuntud kantserogeen ning et kantserogeensuse puhul võib olla asjakohane pidada võimatuks mistahes künnist.

(6) CCA-töödeldud puidujäätmed klassifitseeritakse ohtlikeks jäätmeteks vastavalt komisjoni 3. mai 2000. aasta otsusele 2000/532/EÜ, millega asendatakse komisjoni otsus 94/3/EÜ jäätmeid käsitleva nõukogu direktiivi 75/442/EMÜ artikli 1 punkti a kohaselt kehtestatud jäätmete nimistu kohta ning nõukogu otsus 94/904/EÜ ohtlikke jäätmeid käsitleva nõukogu direktiivi 91/689/EMÜ artikli 1 lõike 4 kohaselt kehtestatud ohtlike jäätmete nimistu kohta, [8] viimati muudetud nõukogu otsusega 2001/573/EÜ [9].

(7) Euroopa Parlamendi ja nõukogu 16. veebruari 1998. aasta direktiiviga 98/8/EÜ biotsiidide turuleviimise kohta [10] kehtestatakse sätted biotsiidide lubamise ühtlustamiseks ühenduse tasandil ning komisjoni 7. septembri 2000. aasta määruses (EÜ) nr 1896/2000 (Euroopa parlamendi ja nõukogu bioloogilisi tõrjevahendeid käsitleva direktiivi 98/8/EÜ artiklis 16 lõikes 2 osutatud programmi esimese etapi kohta) [11] nõutakse, et puidukaitseaineid hinnataks esimeses järjekorras direktiiviga 98/8/EÜ kehtestatud läbivaatamisprogrammi raames. Arseen on toimeainena identifitseeritud ja määruses (EÜ) nr 1896/2000 sätestatud tähtajaks teatatud. Täielik toimik arseeni hindamise kohta olemasoleva ainena tuleb esitada 28. märtsiks 2004.

(8) Riskianalüüsi arvesse võttes ja ettevaatusprintsiipi silmas pidades tuleb direktiivi 76/769/EMÜ arseeni kohta käivaid piiranguid kohandada tehnika arenguga kuni eeskirjade ühtlustamiseni direktiivi 98/8/EÜ alusel või vastavalt määruse (EÜ) nr 1896/2000 artikli 6 lõikele 3 tehtud otsusele. Käesolevat direktiivi ei kohaldata CCA-töödeldud puidule.

(9) Käesolev direktiiv ei mõjuta ühenduse õigusakte, millega on töötajate kaitseks kehtestatud miinimumnõuded, mis sisalduvad eelkõige nõukogu 12. juuni 1989. aasta direktiivis 89/391/EMÜ töötajate töötervishoiu ja tööohutuse parandamist soodustavate meetmete kehtestamise kohta, [12] nõukogu 28. juuni 1990. aasta direktiivis 90/394/EMÜ töötajate kaitsmise kohta tööl kantserogeenidega kokkupuutest tulenevate ohtude eest (kuues üksikdirektiiv direktiivi 89/391/EMÜ artikli 16 lõikes 1 määratletud tähenduses, [13] viimati muudetud direktiiviga 1999/38/EÜ [14] ja nõukogu 7. aprilli 1998. aasta direktiivis 98/24/EÜ töötajate tervise ja ohutuse kaitse kohta keemiliste mõjuritega seotud ohu eest tööl (neljateistkümnes üksikdirektiiv direktiivi 89/391/EMÜ artikli 16 lõikes 1 määratletud tähenduses [15].

(10) Käesolevas direktiivis ettenähtud meetmed on kooskõlas ohtlike ainete ja valmististe kaubanduses tehniliste tõkete kõrvaldamist käsitlevate direktiivide tehnika arenguga kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid võtavad vastu ja avaldavad käesoleva direktiivi järgimiseks vajalikud sätted hiljemalt 30. juuniks 2003. Liikmesriigid teatavad neist viivitamata komisjonile. Nad rakendavad kõnealused sätted hiljemalt alates 30. juunist 2004.

Kui liikmesriigid need sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 6. jaanuar 2003

Komisjoni nimel

komisjoni liige

Erkki Liikanen

[1] EÜT L 262, 27.9.1976, lk 201.

[2] EÜT L 183, 12.7.2002, lk 58.

[3] EÜT L 398, 30.12.1989, lk 24.

[4] EÜT L 398, 30.12.1989, lk 19.

[5] Assessment of the Risks to Health and to the Environment of Arsenic in Wood Preservatives and of the Effects of Further Restrictions on its marketing and use, 1998.

[6] http://europa.eu.int/comm/food/fs/sc/sct/out18_en.html.

[7] http://europa.eu.int/comm/food/fs/sc/sct/out106_en.html.

[8] EÜT L 226, 6.9.2000, lk 3.

[9] EÜT L 203, 28.7.2001, lk 18.

[10] EÜT L 123, 24.4.1998, lk 1.

[11] EÜT L 228, 8.9.2000, lk 6.

[12] EÜT L 183, 29.6.1989, lk 1.

[13] EÜT L 196, 26.7.1990, lk 1.

[14] EÜT L 138, 1.6.1999, lk 66.

[15] EÜT L 131, 5.5.1998, lk 11.

--------------------------------------------------

LISA

Direktiivi 1976/769/EMÜ I lisa punkt 20 asendatakse järgmisega:

"20. Arseeniühendid | 1.Ei tohi kasutada ainetena ja valmististe koostisosadena, mis on ette nähtud järgmiseks kasutuseks: |

a)mikroorganismide, taimede või loomade põhjustatud kahjustuste vältimisemaks järgmistes kohtades:laevakered,sumbad, triivvõrgud, võrgud ja igasugused muud seadmed või varustus, mida kasutatakse kala- või karbikasvatuses,mistahes täielikult või osaliselt vee alla jäävad seadmed või varustus; |

b)puidu säilivuseks. Lisaks ei või selliselt töödeldud puitu turustada; |

c)siiski tehakse erand: |

i)puidu säilivuseks kasutatavate ainete ja valmististe puhul: neid võib kasutada üksnes tööstusrajatistes, kasutades puidu immutamiseks vaakumit või rõhku, kui tegemist on C-tüüpi anorgaaniliste vase-, kroomi- või arseeniühendite (CCA) lahustega. Selliselt töödeldud puitu ei või turule viia enne, kui puidukaitseaine on täielikult kinnistunud. |

ii)Tööstusrajatistes CCA-lahustega vastavalt punktile i töödeldud puidu puhul: tingimusel, et puidu struktuurne terviklikkus vastab inimeste või loomade ohutusnõuetele ning pole tõenäoline, et elanikkond võiks puidu kasutusea jooksul sellega naha kaudu kokkupuutesse sattuda, võib ametialaseks ja tööstuslikuks kasutamiseks turule viia järgmist:üldkasutatavate hoonete, põllumajandushoonete, büroohoonete ja tööstusrajatiste puitkonstruktsioonid,sildade ja sillatoestuse osad,puitkonstruktsioonid mageveekogudes ja riimvees, nt maabumissillad ja sillad,müratõkked,rajatised kaitseks laviinide eest,maanteede ohutustarad ja põrkepiirded,kooritud ümarast okaspuust kandepostid kariloomade tarastamisel,pinnasetoestusrajatised,elektri- ja telefonipostid,maa-aluse raudtee liiprid. |

Ilma et see piiraks ühenduse muude sätete kohaldamist ohtlike ainete ja valmististe klassifitseerimise, pakendamise ja märgistamise kohta märgistatakse kogu turuleviidav töödeldud puit markeeringuga: "Üksnes ametialaseks ja tööstuslikuks kasutuseks, sisaldab arseeni." Lisaks peab kogu puit, mis viiakse turule pakkidena, olema märgistatud ka tekstiga "Seda puitu käsitsedes kanna kindaid. Seda puitu saagides või muul viisil töödeldes kanna maski ja kaitseprille. Puidujäätmeid töötleb ohtlike jäätmetena vastava tegevusloaga ettevõte". |

iii)Punktides i ja ii osutatud töödeldud puitu ei tohi kasutada:elumajades mitte mingil otstarbel,mitte üheski kohas, kus on oht korduvaks kokkupuuteks naha kaudu,mereakvatooriumis,põllumajanduslikul otstarbel mujal kui tugipostidena kariloomade tarastamisel ja puitkonstruktsioonides vastavalt punktile ii,mitte üheski kohas, kus töödeldud puit võib kokku puutuda inimtoiduks või loomasöödaks ettenähtud vahesaaduste või lõpptoodetega. |

2.Ei tohi kasutada ainetena või valmististe koostisosadena, mis on ette nähtud tööstusvee käitlemiseks, olenemata selle kasutusest." |

--------------------------------------------------